Kampsbaai-moord: Man in psigiatriese hospitaal opgeneem | Maroela Media
Novella se prokureur het Maandag gesê sy kliënt is op 7 Januarie in die hospitaal opgeneem om 30 dae onder waarneming te wees.
Hy is in Julie in hegtenis geneem nadat hy die Amerikaner, Gabriela Kabrins Alban, glo seksueel aangerand en vermoor het. Sy is in hul kamer by die hotel vermoor.
Novella is in hegtenis geneem waar hy halfkaal op die strand geloop het. Volgens die voorlopige hofdokumente kon hy nie 'n behoorlike verduideliking gee van dit wat gebeur het nie.
Sy prokureur, William Booth, het Maandag aan die African News Agency (ANA) gesê landdros Grant Engel het tydens die vorige verskyning op 21 Desember beslis dat 'n ondersoek ingestel moet word kragtens artikel 342A van die Strafproseswet wat met onredelike vertragings verband hou. Booth het gesê die vertraging in die saak en die vertraging om Novella in Valkenberg-hospitaal op te neem, moet nou deur die staat ondersoek word. Hy het gesê hy is "verlig" dat sy kliënt vir 30 dae opgeneem is. Hy het gesê sy kliënt is opgeneem as gevolg van sy aansoek vir die ondersoek en die feit dat dit goedgekeur is.
Novella sal na verwagting later vandeesmaand in die Kaapstadse landdroshof verskyn wanneer die staat sal moet verduidelik waarom die saak só gesloer het.
Booth het in Desember tydens 'n vorige hofverskyning aangevoer dat die aansoek om borgtog hangende is weens 'n assessering van Novella se geestelike toestand.
Booth het in daardie stadium gesê sy kliënt is nommer 63 op die waglys by die hospitaal. Volgens hom sal dit 'n beduidende impak op die aansoek om borgtog hê indien sy kliënt geestelik ongeskik verklaar sou word, en dit sal ook bepaal of hy bevoeg is om verhoor te word.